
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/13/09.02.2021
PLx nr.26/2021
AVIZ
asupra proiectului de Lege privind aprobarea Ordonanţei de urgenţă a Guvernului nr.187/2020 pentru modificarea Ordonanţei de urgenţă a Guvernului nr.144/2020 privind unele măsuri pentru alocarea de fonduri externe nerambursabile necesare desfăşurării în condiţiile de prevenţie a activităţilor didactice aferente anului şcolar/universitar 2020/2021 în contextul riscului de infecţie cu coronavirus SARS-CoV-2

În conformitate cu prevederile art.94 și 115 alin.(3) din Regulamentul Camerei Deputaţilor, republicat, Biroul permanent a trimis, Comisiei pentru tehnologia informației şi comunicaţiilor, spre avizare, în procedură de urgență, proiectul de Lege privind aprobarea Ordonanţei de urgenţă a Guvernului nr.187/2020 pentru modificarea Ordonanţei de urgenţă a Guvernului nr.144/2020 privind unele măsuri pentru alocarea de fonduri externe nerambursabile necesare desfăşurării în condiţiile de prevenţie a activităţilor didactice aferente anului şcolar/universitar 2020/2021 în contextul riscului de infecţie cu coronavirus SARS-CoV-2 (PLx nr.26/2021).

Consiliul Legislativ a avizat favorabil proiectul de ordonanță de urgență, cu observații și propuneri, conform avizului nr.1104/28.10.2020.

Senatul a adoptat proiectul de lege în data de 28.12.2020, ca urmare a depășirii termenului de adoptare, potrivit art.115 alin.(5) din Constituția României republicată.

 Proiectul de lege are ca obiect reglementarea unor măsuri de sprijin, decontate din fonduri externe nerambursabile alocate în cadrul Programului Operaţional Competitivitate şi a Programului Operaţional Infrastructură Mare, pentru desfăşurarea în bune condiţii a activităţilor didactice aferente anului şcolar 2020/2021, necesare în cadrul procesului educaţional, atât pentru elevi şi studenţi cât şi pentru cadrele didactice, în contextul pandemiei cauzată de virusul SARS-Cov-2. Demersul legislativ are drept scop evitarea unei creşteri rapide a infecţiei cu virusul SARS-Cov-2 dar şi crearea condiţiilor adecvate desfăşurării activităţilor didactice, în acest context, prin achiziţionarea de echipamente/dispozitive electronice mobile, în principal de tipul tabletelor pentru uz şcolar, necesare desfăşurării activităţii didactice în mediul on-line, precum şi achiziţionarea de echipamente de protecţie medicală, dezinfectanţi şi containere mobile sanitare.

În aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informației și comunicațiilor au dezbătut proiectul de lege și au hotărât, unanimitate de voturi (15 voturi pentru) avizarea favorabilă a acestuia.                                                     
PREŞEDINTE,  

Ioan Sabin Sărmaș

